**PRÍKLADY DOBREJ PRAXE Z REGIONÁLNEJ KNIŽNICE**

**Osvedčené čitateľské akcie pre žiakov 2. stupňa**

**Názov čitateľskej akcie: Cesta do fantázie**

**Stručný popis čitateľskej akcie:** Ide o prednášku, ktorá mapuje históriu fantastickej literatúry od jej prvopočiatkov dávno pred vynájdením písma až po súčasnosť. V prvej časti vysvetľujeme prirodzenú ľudskú potrebu rozprávať a počúvať príbehy, prerod k mytopoemii a vedomej tvorbe mýtu, dobu temna a gotickú literatúru. Od gotickej literatúry sa presunieme k hororu a predstavíme si niekoľko najznámejších autorov raného obdobia (napr. Matthev Gregory Lewis, Mary Shelley, Howard Phillips Lovecraft). Následne preberieme počiatky, zlatý vek a úpadok science fiction a v závere prednášky sa venujeme fantasy literatúre. Na príklade diela J. R. R. Tolkiena a C. S. Lewisa ilustrujeme rozdiel medzi nízkou a vysokou fantasy a nakoniec sa vraciame späť k tvorbe mýtu.

**Názov čitateľskej akcie: Diaľky, dobrodruhovia a digitálni nomádi**

**Stručný popis čitateľskej akcie:** Prednáška je nielen o cestopisoch, ale aj o cestovaní ako takom a čo to dnes znamená byť píšucim cestovateľom. Prechádzame v krátkosti celou históriou cestopisnej literatúry. Predstavujeme niekoľko významných autorov z rôznych štýlov cestopisu (napr. Ernest Hemingway, Ľudo Ondrejov, Miroslav Zikmund). Snažíme sa definovať vplyv novodobých trendov na vývoj tohto žánru. Rozprávame sa o travel blogoch, influenceroch a digitálnom nomádstve.

**Názov čitateľskej akcie: Výlet do histórie knižníc**

**Stručný popis čitateľskej akcie:** Ide prezentáciu knižníc. Rozprávame sa o tom, čo podnietilo učencov v staroveku, aby založili prvú knižnicu, aký to malo význam pre ľudí a prečo sa nezachovala. A čo sa stalo, že sa nezachovala. Následnou prezentáciou priblížime žiakom najzaujímavejšie, najkrajšie, najväčšie a najznámejšie knižnice vo svete.

**Názov čitateľskej akcie: Vznik a vývoj písma**

**Stručný popis čitateľskej akcie:** Prezentáciou od kostí z praveku až po Gutenbergovu Bibliu sa snažíme žiakom priblížiť vývoj písma ako takého. Od praveku, kde prvotné informácie boli zaznamenávané zárezmi, cez farebné uzlíky až po prvé vytvorené písmo. Dôležité boli tiež materiály, na ktoré sa písalo, a ktoré prechádzali taktiež rôznymi fázami vzniku a výroby. Povieme si o niektorých významných objavoch týkajúcich sa písma a vzniku prvých tlačiarní. Nakoniec sa rozprávame o tom, čo pre ľudstvo znamenalo objav písma a tlače a aký význam má dnes.

**Vypracovali:**

*Mgr. Terézia Kozmálová, Milan Ostrovský (06. 09. 2024)*

*Knižnica Juraja Fándlyho v Trnave*

*Rázusova 1*

*918 20 Trnava*

*Tel.:033/5511 782*

*E-mail:* *metodika@kniznicatrnava.sk*